Diari Oficial de la Generalitat Valenciana


Sumari del DOGV 5793, del 26-06-2008 (2008/7919)

ORDE de 9 de maig de 2008, de la Conselleria de Sanitat, de modificació de l'Orde de 31 de juliol de 2001, de la Conselleria de Sanitat, de creació d'unitats d'atenció farmacèutica a pacients externs (UFPE).
---------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2008/05/09/(1)/dof/vci/html**

### Dades del document

Número de DOGV
:   5793

Data del DOGV
:   26-06-2008

Secció del DOGV
:   I. DISPOSICIONS GENERALS

Número del document
:   2008/7919


Data del document
:   09-05-2008

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * farmacologia
    * medicament
    * establiment hospitalari
    * servei sanitari
    * legislació

ORDE de 9 de maig de 2008, de la Conselleria de Sanitat, de modificació de l'Orde de 31 de juliol de 2001, de la Conselleria de Sanitat, de creació d'unitats d'atenció farmacèutica a pacients externs (UFPE). [2008/7919]  
El desplegament normatiu de la Llei 6/1998, de 22 de juny, d'Ordenació Farmacèutica de la Comunitat Valenciana, que va fer l'Orde de 31 de juliol del 2001, de creació d'Unitats d'Atenció Farmacèutica a Pacients Externs, en els hospitals dependents de la conselleria de Sanitat, tenia com a objecte, segons el preàmbul, promoure la funció d'atenció farmacèutica dels servicis farmacèutics hospitalaris i també canalitzar les actuacions que des de l'Atenció Especialitzada es facen orientades a garantir l'ús racional del medicament en l'Atenció Primària; de tal manera les Unitats d'Atenció Farmacèutica a Pacients Externs, integrades en l'estructura hospitalària i dependents del servici de farmàcia, fan una funció específica que constituïx el nexe d'unió entre l'estructura hospitalària i la xarxa sanitària d'Atenció Primària.  
L'elevat augment de pacients crònics atesos en consultes externes que seguixen tractaments extrahospitalaris que exigixen una particular vigilància, supervisió i control de l'equip multidisciplinari d'atenció de la salut, no sols en hospitals dependents de l'Agència Valenciana de Salut, sinó també en hospitals de titularitat privada; fa necessari una modificació de l'Orde de 31 de juliol de 2001, de la conselleria de Sanitat, de creació d'Unitats d'Atenció Farmacèutica a Pacients Externs (UFPE), de manera que els hospitals de titularitat privada puguen crear les seues instal·lacions com ja ocorre en els de titularitat pública. Açò redundarà en una millora en l'atenció al pacient i seguretat farmacoterapèutica del pacient extern, entre els quals s'inclouen els oncològics, hemofílics, infectats pel virus VIH, i trasplantats d'òrgans, que seguixen tractaments de gran complexitat.  
Per tot això i vist el que disposa l'article 55 de la Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, l'article 37 de la Llei 5/1983, de 30 de desembre, de Govern Valencià i els articles 44 i següents de la Llei 6/1998, de 22 de juny, d'Ordenació Farmacèutica de la Comunitat Valenciana i d'acord amb el dictamen del Consell Jurídic Consultiu de la Comunitat Valenciana,  
ORDENE  
Articule únic  
Es modifica l'Orde de 31 de juliol de 2001, de la conselleria de Sanitat, de creació de les Unitats d'Atenció Farmacèutica a Pacients Externs, amb la inclusió d'un apartat més a l'article 1, amb el text següent:  
"1.3 Els hospitals no dependents de la conselleria de Sanitat poden crear Unitats d'Atenció Farmacèutica a Pacients Externs com a part integrant i dependent del Servici de Farmàcia Hospitalària, les quals han de complir el que establix esta orde. El finançament i despeses d'estes unitats són a càrrec dels titulars dels centres hospitalaris de què formen part."  
DISPOSICIÓ FINAL   
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 9 de maig de 2008.   
El conseller de Sanitat,  
MANUEL CERVERA TAULET


Còpia Permalink ELI